b'\n_START_ARTICLE_\nSkrand\xc5\xbeio adenokarcinoma\n_START_SECTION_\nGydymas\n_START_PARAGRAPH_\nNedaug pa\xc5\xbeeng\xc4\x99s navikas gali b\xc5\xabti pa\xc5\xa1alinamas endoskopinio tyrimo metu. Esant limfini\xc5\xb3 mazg\xc5\xb3 pa\xc5\xbeeidimui ir nesant metastazi\xc5\xb3 tur\xc4\x97t\xc5\xb3 b\xc5\xabti skiriami prie\xc5\xa1v\xc4\x97\xc5\xbeiniai vaistai, po to atliekama operacija. Po operacijos toliau gydoma chemoterapija. Jei pacientas operacijai netinkamas d\xc4\x97l blogos b\xc5\xabkl\xc4\x97s, kit\xc5\xb3 lig\xc5\xb3, operuotis nenori, reik\xc4\x97t\xc5\xb3 taikyti spindulin\xc4\xaf gydym\xc4\x85 ir chemoterapij\xc4\x85 \xc5\xa1iuos metodus kombinuojant. Esant metastaz\xc4\x97ms liga da\xc5\xbeniausiai nei\xc5\xa1gydoma, ta\xc4\x8diau skiriamas efektyvus gydymas prie\xc5\xa1v\xc4\x97\xc5\xbeiniais vaistais.\n_START_SECTION_\nOperacija\n_START_PARAGRAPH_\nPagrindinis gydymo b\xc5\xabdas yra chirurginis. Operacijos apimtis priklauso nuo skrand\xc5\xbeio v\xc4\x97\xc5\xbeio dyd\xc5\xbeio, i\xc5\xa1plitimo. Operacijos tikslas yra pa\xc5\xa1alinti navik\xc4\x85 sveik\xc5\xb3 audini\xc5\xb3 ribose ir regioninius limfinius mazgus. Atstumas iki sveiko audinio priklauso nuo v\xc4\x97\xc5\xbeio histologinio tipo pagal Lauren klasifikacij\xc4\x85 (difuzinis ar \xc5\xbearninis tipas). Kuomet v\xc4\x97\xc5\xbeys yra peraug\xc4\x99s skrand\xc5\xbeio raumenin\xc4\xaf sluoksn\xc4\xaf, atliekama gastrektomija arba dalin\xc4\x97 distalin\xc4\x97 skrand\xc5\xbeio rezekcija. Jos metu pa\xc5\xa1alinamas visas arba dalis skrand\xc5\xbeio. Chirurginio gydymo standartas yra ir limfini\xc5\xb3 mazg\xc5\xb3 pa\xc5\xa1alinimas, vadinamoji D1 ir D2 limfadenektomija. Turi b\xc5\xabti pa\xc5\xa1alinta ne ma\xc5\xbeiau kaip 16, o rekomenduojama 25 limfiniai mazgai. Jei po operacijos paai\xc5\xa1k\xc4\x97ja, kad pa\xc5\xa1alintas ne visas v\xc4\x97\xc5\xbeys, tikslinga operuoti dar kart\xc4\x85, jei tokia operacija techni\xc5\xa1kai \xc4\xafmanoma. Operacija taikytina ir ligai atsinaujinus pradin\xc4\x97je vietoje ir nerandant metastazi\xc5\xb3.\n_START_SECTION_\nPrie\xc5\xa1operacinis ir pooperacinis gydymas\n_START_PARAGRAPH_\nPrie\xc5\xa1 operacij\xc4\x85 ir po operacijos skiriamas gydymas chemoterapija pagerina rezultatus ligoniams, kuriems diagnozuoti T2, T3 ir T4 navikai su ar be limfini\xc5\xb3 mazg\xc5\xb3 pa\xc5\xbeeidimo (N0, N1, N2). Tokiu atveju pacientui skiriama chemoterapija (paprastai 1,5\xe2\x80\x932 m\xc4\x97nesius, 3 gydymo kursai), po kurios operuojama. Po operacijos pra\xc4\x97jus 3\xe2\x80\x934 savait\xc4\x97ms toliau gydoma chemoterapija. Tyrimai parod\xc4\x97, kad tokia gydymo taktika pagerina rezultatus ir ligoniai, gav\xc4\x99 gydym\xc4\x85 chemoterapija prie\xc5\xa1, ir po operacijos, i\xc5\xa1gyvena ilgiau. Kai kuriomis situacijomis, nevisi\xc5\xa1kai pa\xc5\xa1alinus navik\xc4\x85 ir neoperuojant pakartotinai, arba abejojant pakankama operacijos apimtimi reikia apsvarstyti pooperacin\xc4\x97s radioterapijos ir chemoterapijos galimyb\xc4\x99._NEWLINE_2014 metais paskelbtos studijos duomenimis, esant II-IIIb ligos stadijai po i\xc5\xa1gydymo tikslu atliktos skrand\xc5\xbeio pa\xc5\xa1alinimo operacijos su D2-limfini\xc5\xb3 mazg\xc5\xb3 pa\xc5\xa1alinimu tur\xc4\x97t\xc5\xb3 b\xc5\xabti po to gydomi kapecitabinu ir oksaliplatina. Tai prailgina laik\xc4\x85 iki ligos progresavimo ir bendr\xc4\x85 ligoni\xc5\xb3 i\xc5\xa1gyvenamum\xc4\x85\n_START_SECTION_\nMetastazavusios ligos gydymas\n_START_PARAGRAPH_\nEsant i\xc5\xa1plitusiai ligai ir skrand\xc5\xbeio navikui nekraujuojant, nesant stenoz\xc4\x97s ir normaliai praeinant maistui operacija nereikalinga. Jei yra stenoz\xc4\x97 arba navikas kraujuoja gali b\xc5\xabti atliekamos paliatyvios operacijos (navik\xc4\x85 apeinan\xc4\x8dioji anastomoz\xc4\x97, maitinamoji jenunostomija ar endoskopu \xc4\xafstumiami protezai). \xc5\xa0i\xc5\xb3 operacij\xc5\xb3 metu skrand\xc5\xbeio v\xc4\x97\xc5\xbeys nei\xc5\xa1gydomas, ta\xc4\x8diau pager\xc4\x97ja ligonio savijauta._NEWLINE_Gydymas prie\xc5\xa1v\xc4\x97\xc5\xbeiniais vaistais pagerina ligoni\xc5\xb3 savijaut\xc4\x85, gyvenimo kokyb\xc4\x99 ir prailgina i\xc5\xa1gyvenamum\xc4\x85: nuo vidutini\xc5\xa1kai 3 m\xc4\x97nesi\xc5\xb3 skiriant tik simptomin\xc4\xaf gydym\xc4\x85 iki 12\xe2\x80\x9314 m\xc4\x97nesi\xc5\xb3 skiriant kombinuot\xc4\x85 gydym\xc4\x85 vaistais. B\xc5\xabtina i\xc5\xa1tirti naviko audin\xc4\xaf ie\xc5\xa1kant HER2 receptoriaus. Jei nustatomas HER2 teigiamas navikas, reikia skirti gydym\xc4\x85 trastuzumabu, \xc5\xa1iuo atveju kombinuojant trastuzumab\xc4\x85 ir chemoterapij\xc4\x85 pasiekiama ligoni\xc5\xb3 16 m\xc4\x97nesi\xc5\xb3 i\xc5\xa1gyvenamumo mediana._NEWLINE_Skrand\xc5\xbeio adenokarcinoma gydoma 5-fluoruracilo ir platinos preparat\xc5\xb3 (cisplatina, oksaliplatina) kombinacijomis. Tyrimai rodo, kad kombinuojant \xc5\xa1iuos preparatus su docetakseliu (DCF protokolas) rezultatai dar geresni, ta\xc4\x8diau tuo pat metu \xc5\xbeenkliai padid\xc4\x97ja nepageidaujam\xc5\xb3 poveiki\xc5\xb3. \xc5\xa0is gydymas rekomenduojamas jaunesnio am\xc5\xbeiaus ir geros b\xc5\xabkl\xc4\x97s pacientams. Esant kontraindikacij\xc5\xb3 platinos junginiams juos galima pakeisti irinotekanu. Progresuojant ligai chemoterapijos fone indikuotina skirti antros eil\xc4\x97s chemoterapij\xc4\x85 kitais preparatais, jei paciento b\xc5\xabkl\xc4\x97 tai leid\xc5\xbeia._NEWLINE__NEWLINE_2013 metais paskelbto REGARD tyrimo rezultatais monokloninis antik\xc5\xabnis ir angiogenez\xc4\x97s inhibitorius ramucirumabas skiriamas po pirmos eil\xc4\x97s gydymo prailgino ligoni\xc5\xb3 i\xc5\xa1gyvenamum\xc4\x85 nuo vidutini\xc5\xa1kai 3,8 iki 5,2 m\xc4\x97nesi\xc5\xb3, o laik\xc4\x85 iki ligos progresavimo nuo 1,3 iki 2,1 m\xc4\x97nesio._NEWLINE_Esant progresavusiai ligai arba jai nebereaguojant \xc4\xaf gydym\xc4\x85 prie\xc5\xa1v\xc4\x97\xc5\xbeiniais vaistais, pacientui skiriamas paliatyvus gydymas.\n_START_SECTION_\nProfilaktika\n_START_PARAGRAPH_\nNusta\xc4\x8dius Helicobacter pylori rekomenduojamas vienos savait\xc4\x97s gydymas antibiotikais, tyrim\xc5\xb3 duomenimis i\xc5\xa1gyd\xc5\xbeius \xc5\xa1i\xc4\x85 bakterij\xc4\x85 skrand\xc5\xbeio v\xc4\x97\xc5\xbeio rizika suma\xc5\xbe\xc4\x97ja.'